“Navo” telekanalida klip aylantirish qanchaga tushishi ma’lum bo‘ldi

Yaqinda ishga tushgan “Navo” telekanaliga videoklip joylashtirish ikki xil narx bo‘yicha amalga oshiriladi. Bu haqda televideniyedagi ishonchli manbalarimiz xabar bermoqda.

 “Navo” telekanalidan lavha. Foto © Daryo
Ma’lum bo‘lishicha, klipni “praym-taym” vaqtida efirga bir marta joylashtirish davlat kursi bo‘yicha 110 AQSh dollariga tushadi. Qolgan vaqtlarda esa narx 50 dollarni tashkil etadi.
Biroq ayni paytda faqat 110 dollarlik qiymat amal qilmoqda. Manbalarimiz ta’kidlashicha, bunga sabab telekanal namoyishining sinov rejimida ekanligidir. Efir namoyishlari barqarorlashgach, 50 dollarlik qiymat ham o‘z kuchiga kiradi.

Ta’kidlash joiz, “Navo” telekanali orqali kliplar shu yilning 1-dekabriga qadar efirda bepul aylantirilgan edi.
Eslatib o‘tamiz “Navo” va “Kinoteatr” telekanallari 14-noyabr kuni ishga tushgan edi.
16-dekabrdan esa yangi “Oilaviy” va “Diyor” telekanallari ish boshladi.
So‘nggi bir yil ichida O‘zMTRK tasarrufida turli mavzulardagi telekanallar soni ko‘payib bormoqda. 2013-yilning yanvarida “Madaniyat va Ma’rifat” hamda “Dunyo bo‘ylab” telekanallari, 2013-yilning yozida “Bolajon” telekanali (“Yoshlar” telekanali qoshida) o‘z faoliyatini boshlagan edi.
Ma’lumot o‘rnida: “Praym-taym” — soat 16:30 dan 23:59 gacha bo‘lgan efir vaqti.